কালো মাইক্রোবাস ও এসএমএস প্রেরণকারীর সন্ধানে : দুর্বৃত্তদের হাতে খুন হওয়ার আগের রাতে মোবাইলে একটি ‘এসএমএস’ পান বাবুল আক্তারের স্ত্রী মিতু। ওই এসএমএসে তাকে বলা হয় নির্ধারিত সময়ের আগেই স্কুলে যেতে। শুধু মিতু নয়, ‘ইকুইটি সেন্ট্রিয়াম’ ভবনে বসবাস করা ক্যান্টনমেন্ট পাবলিক স্কুলের প্রত্যেক অভিভাবকের কাছে আসে সেই এসএমএস। কিন্তু স্কুল কর্তৃপক্ষের দাবি, ওই দিন স্কুলের সময় পরিবর্তন করে কোনো এসএমএস দেয়নি তারা। মামলার তদন্ত কর্মকর্তাদের ধারণা, হত্যাকারীরাই ওই এসএমএস পাঠিয়েছে। তারা বিশ্বাস স্থাপনের জন্য ‘ইকুইটি সেন্ট্রিয়াম’ ভবনে বসবাসরত ক্যান্টনমেন্ট পাবলিক স্কুলের প্রত্যেক অভিভাবকের কাছে একই এসএমএস পাঠায়। এ ছাড়া খুনিদের ব্যবহৃত মোটরসাইকেলের পেছনে কালো রঙের যে মাইক্রোবাস দেখা গেছে, তা প্রবর্তক মোড় পর্যন্ত ছিল বলে নিশ্চিত হয় আইনশৃঙ্খলা রক্ষাকারী বাহিনী। তাদের ধারণা, ওই মাইক্রোবাস খুনিদের ব্যাকআপ ফোর্স হিসেবে কাজ করছিল। খুনিরা আক্রান্ত হলে মাইক্রোবাসে থাকা সহযোগীরা তাদের সহযোগিতা করত।